
	[bookmark: nev]JUHÁSZ GERGELY
Kommunikáció- és médiatudomány
MSc, 4. félév
Budapesti Corvinus Egyetem
Társadalomtudományi Kar
	






Témavezető:
	Bokor Tamás
tanársegéd (BCE - Magatartástudományi és Kommunikációelméleti Intézet), BCE TK




A mémelmélet érvényesülési lehetőségei a társadalmi kommunikációban

Dolgozatomban Richard Dawkins Az önző génben felvetett elméletét szeretném tüzetesebb vizsgálatnak alávetni. A mémelmélet alapja, hogy a mémeket (a génekhez hasonlóan) önálló replikátoroknak tekinti, melyekre, ennél fogva, szintúgy jellemző az „önzés”.
De mi is az a mém? Nem tudjuk. Nincs mindenki által elfogadott definíciója, de maga Dawkins így írja le: „A mém lehet egy dallam, egy gondolat, egy jelszó, ruhadivat, edények készítésének vagy boltívek építésének módja.” (Dawkins, 1986, 241. o., ford.: Síklaki István)
Joggal felmerülhet a kérdés, hogy hol találkozik a mémelmélet a társadalmi kommunikáció elméleteivel. Dawkins maga adja meg a választ: „Éppúgy, ahogy a gének azáltal terjednek el a génállományban, hogy spermiumok vagy peték révén testből testbe költöznek, a mémek úgy terjednek a mémkészletben, hogy agyból agyba költöznek egy olyan folyamat révén, melyet tág értelemben utánzásnak nevezhetünk.” (Dawkins, 1986, 241. o., ford.: Síklaki István) Azt hiszem, ezt a folyamatot joggal tekinthetjük kommunikációnak, márpedig ha ez igaz (ennek bizonyítása is a dolgozat célja), akkor vagy meg kell felelnie a jelenleg elfogadott kommunikációelméleteknek, vagy rá kell mutatnia azok hiányosságaira. E kérdés megválaszolása a dolgozat fő célja.



